
****

**REPUBLIKA HRVATSKA**

**PRIMORSKO - GORANSKA ŽUPANIJA**



#### Razina 23

#### Matični broj 02664763

#### RKP 31059

#### Šifra djelatnosti 8411

OIB 54382731928

###### BILJEŠKE UZ KONSOLIDIRANI FINANCIJSKI IZVJEŠTAJ

**za razdoblje od 1. siječnja do 31. prosinca 2024. god.**

Obveza sastavljanja konsolidiranog financijskog izvještaja propisana je odredbama Pravilnika o financijskom izvještavanju u proračunskom računovodstvu („Narodne novine“, broj 37/22). U skladu s navedenim Pravilnikom i Okružnicom Ministarstva financija, Klasa: 400-02/24-01/19 Urbroj: 513-05-03-25-4 od 14. siječnja 2025. godine, sastavljen je konsolidirani financijski izvještaj Grada Rijeke za razdoblje od 1. siječnja do 31. prosinca 2024. godine koji sadrži propisane obrasce: Bilancu (Obrazac BIL), Izvještaj o prihodima i rashodima, primicima i izdacima (Obrazac PR-RAS), Izvještaj o rashodima prema funkcijskoj klasifikaciji (Obrazac RAS-funkcijski), Izvještaj o promjenama u vrijednosti i obujmu imovine i obveza (Obrazac P-VRIO), Izvještaj o obvezama (Obrazac OBVEZE) i ove Bilješke.

U Konsolidiranom financijskom izvještaju podaci za grupu prezentirani su kao da se radi o jedinstvenom subjektu. Konsolidirani financijski izvještaj Grada Rijekeobuhvaća financijske podatke **Grada Rijeke** (dalje u tekstu: Grad) i **83 proračunska korisnika** koji su prema organizacijskoj klasifikaciji u nadležnosti Grada.

Iz djelatnosti odgoja, obrazovanja i mladih u konsolidirani izvještaj obuhvaćene su 24 osnovne škole (OŠ SE Belvedere, OŠ Brajda, OŠ Centar, OŠ-SE Dolac, OŠ Eugen Kumičić, OŠ Fran Franković, OŠ-SE Gelsi, OŠ Gornja Vežica, OŠ Ivana Zajca, OŠ Kantrida, OŠ Kozala, OŠ Nikola Tesla, OŠ Pećine, OŠ Pehlin, OŠ Podmurvice, OŠ-SE San Nicolo, OŠ Srdoči, OŠ Škurinje, OŠ Trsat, OŠ Turnić, OŠ Vežica, OŠ Vladimir Gortan, OŠ Zamet, Centar za odgoj i obrazovanje), Centar za autizam, 3 ustanove odgoja (Dječji vrtić Rijeka, Dječji vrtić More i Dječji vrtić Sušak) i Dom mladih.

Iz djelatnosti kulture obuhvaćeno je 7 ustanova kulture (HNK Ivana pl. Zajca, Gradska knjižnica Rijeka, Gradsko kazalište lutaka, Muzej grada Rijeke, Muzej moderne i suvremene umjetnosti, Art-kino i Hrvatski kulturni dom na Sušaku).

Nadalje, u konsolidaciju su obuhvaćeni: Javna vatrogasna postrojba Grada Rijeke (dalje u tekstu: JVP), 8 Vijeća nacionalnih manjina Grada Rijeke (Vijeće albanske nacionalne manjine Grada Rijeke, Vijeće bošnjačke nacionalne manjine Grada Rijeke, Vijeće crnogorske nacionalne manjine Grada Rijeke, Vijeće makedonske nacionalne manjine Grada Rijeke, Vijeće romske nacionalne manjine Grada Rijeke, Vijeće slovenske nacionalne manjine Grada Rijeke, Vijeće srpske nacionalne manjine Grada Rijeke i Vijeće talijanske nacionalne manjine Grada Rijeke) i 1 predstavnica mađarske nacionalne manjine Grada Rijeke, 34 mjesna odbora (MO Brajda-Dolac, MO Banderovo, MO Belveder, MO Bulevard, MO Brašćine-Pulac, MO Centar-Sušak, MO Draga, MO Drenova, MO Gornja Vežica, MO Grbci, MO Gornji Zamet, MO Grad Trsat, MO Kantrida, MO Kozala, MO Krimeja, MO Luka, MO Mlaka, MO Orehovica, MO Pašac, MO Pećine, MO Pehlin, MO Potok, MO Podmurvice, MO Podvežica, MO Srdoči, MO Sveti Kuzam, MO Sveti Nikola, MO Svilno, MO Školjić-Stari Grad, MO Škurinje, MO Škurinjska Draga, MO Turnić, MO Vojak i MO Zamet), Centar za pružanje usluga u zajednici Tić Rijeka, Psihijatrijska bolnica Lopača i Agencija za društveno poticanu stanogradnju Grada Rijeke (dalje u tekstu: APOS).

#### Bilješka broj 1 – postupci provođenja konsolidacije

Temeljem Odluke o uvođenju Riznice Grada Rijeke („Službene novine Grada Rijeke“ broj 12/15, 13/16, 2/17, 11/17 i 13/19), Grad je od 1. siječnja 2016. godine uspostavio sustav gradske riznice i obuhvatio računovodstveno poslovanje svojih proračunskih korisnika u jedinstveni sustav. Proračun se izvršava preko jedinstvenog računa riznice na način da se svi prihodi proračuna i proračunskih korisnika izravno uplaćuju na jedinstveni račun riznice i sva plaćanja se izvršavaju s istog računa, osim za dva proračunska korisnika: Psihijatrijska bolnica Lopača i APOS koji su istom Odlukom izuzeti od obveze uplate svojih vlastitih i namjenskih prihoda na jedinstveni račun riznice.

Konsolidirani financijski izvještaj sadrži ukupnu visinu sredstava koju je iz različitih izvora ostvarila konsolidirana grupa kao cjelina te ukupnu potrošnju iste grupe.

Dva su temeljna postupka u procesu konsolidacije:

* zbrajanje jednakih pozicija financijskih izvještaja nadležne jedinice i jedinica u njenom sastavu na način kao da se radi o jednom računovodstvenom subjektu,
* eliminiranje unutar-grupnih transakcija i poslovnih događaja (međusobna potraživanja i obveze te prijenosi korisnicima sredstava za redovno poslovanje).

Nastavno se u Bilješkama pojašnjavaju brojčani podaci iskazani u obrascima konsolidiranog financijskog izvještaja.

## Bilanca (Obrazac: BIL)

Vrijednost ukupne aktive (B001) konsolidirane grupe iznosi 1.245.401.675,60 eura na dan 31. prosinca 2024. godine. U odnosu na stanje 1. siječnja o.g. ukupna vrijednost imovine povećana je za 15.960.303,50 eura ili 1,3%.

#### Bilješka broj 2 - nefinancijska imovina (B002)

Ukupna nefinancijska imovina iznosi 1.029.012.869,47 eura, 82,6% ukupne aktive. Vrijednost nefinancijske imovine Grada iznosi 998.917.772,26 eura ili 97,1%, a nefinancijska imovina svih proračunskih korisnika 30.095.097,21 eura ili 2,9% ukupne nefinancijske imovine.

#### Bilješka broj 3 - financijska imovina (1)

Financijska imovina konsolidirane grupe u ovom se izvještaju iskazuje nakon propisane eliminacije međusobnih potraživanja i obveza između Grada i proračunskih korisnika (računi 16721, 12911, 12921 i 12941 prebijaju se s odgovarajućim obvezama na računima 23956 i 23958). Ukupno je sa računa potraživanja 16721 eliminirano 2.838.008,38 eura, a s računa podskupine 129, 227.931,34 eura). Osim navedenog, eliminirani su i iznosi međusobnih potraživanja i obveza Grada i APOS-a na računima 1373-APOS i 2673-Grad u iznosu od 988.043,65 eura (radi se o robnom zajmu za kupnju dviju stambenih zgrada na POS Rujevica I faza) i na računima 2673-APOS i 1373-Grad u iznosu od 1.262.136,73 eura (radi se o ulaganjima Grada Rijeke u društveno poticanu stanogradnju za projekt POS Rujevica II faza, POS Donja Drenova, POS Hostov breg I faza, POS Martinkovac I faza i POS Zamet).

Vrijednost financijske imovine konsolidirane grupe prije umanjenja/eliminacija iznosi 221.704.926,23 eura, a nakon umanjenja/eliminacija iznosi **216.388.806,13** eura. Vrijednost financijske imovine Grada iznosi 207.317.222,32 eura ili 95,8%, a svih korisnika ukupno 9.071.583,81 euro ili 4,2% ukupne vrijednosti financijske imovine konsolidirane grupe. U odnosu na stanje 1. siječnja o.g. vrijednost ukupne financijske imovine krajem izvještajnog razdoblja je gotovo na istoj razini (Novac u banci i blagajni bilježi rast od 27,9% dok depoziti, jamčevni polozi, potraživanja za dane zajmove, vrijednosni papiri, potraživanja za prihode poslovanja, potraživanja od prodaje nefinancijske imovine i rashodi budućih razdoblja bilježe ukupno pad od 28,4%).

Financijsku imovinu **proračunskih** **korisnika** čini: novac u banci i blagajni (11) 1.649.143,28 eura (najveći dio odnosi se na korisnike koji su izuzeti od obveze uplate vlastitih prihoda na račun jedinstvenog računa riznice Grada Rijeke: Psihijatrijska bolnica Lopača =1.381.096,22 eura i APOS=232.174,84); zatim jamčevni polozi; potraživanja od zaposlenih; potraživanja za više plaćene poreze i doprinose i ostala potraživanja (12) 638.621,64 eura; potraživanje za dane zajmove u APOS-u (13) 3.167.171,26 eura; vrijednosni papiri (14) 20.730,27 eura; dionice i udjeli u glavnici (15) 29,33 eura; potraživanja za prihode poslovanja (16) 869.735,82 eura; potraživanja od prodaje nefinancijske imovine (17) 38.207,37 eura te rashodi budućih razdoblja i nedospjela naplata prihoda (19) 2.687.944,84 eura.

#### Bilješka broj 4 - obveze (2)

Nakon propisane eliminacije obveza (na računima 23956 =2.838.008,38 eura, 23958 =227.931,34 eura**,** 2673=2.250.180,38 eura; sveukupno 5.316.120,10 eura), iskazuje se podatak o stanju obveza konsolidirane grupe:

stanje ukupnih obveza u bilanci iznosi 70.081.382,12 eura i u odnosu na stanje prethodne godine značajno je smanjeno, za 6.065.352,14 eura ili 8%. Ukupne obveze Grada, nakon eliminacije unutargrupnih transakcija, iznose 53.642.334,64 eura ili 76,5%). Ukupne obveze korisnika iznose 16.439.047,48 eura ili preostalih 23,5%.

Usporedbom stanja obveza u obrascu Bilanca (70.081.382,12 eura ) i u obrascu Obveze (70.014.776,38 eura) vidljiva je razlika od 66.605,74 eura (Grad 64.391,94 eura i ustanove kulture 2.213,80 eura) za iznos stanja na računu 29 – odgođeno plaćanje rashoda i prihodi budućih razdoblja koji se, u skladu s propisima iskazuje u obrascu Bilanca dok se u obrascu Obveze se ne iskazuje.

**Stanje obveza kod korisnika evidentirano je po sljedećim vrstama rashoda i izdataka**: obveze za rashode poslovanja 10.493.164,89 eura (23), obveze za nabavu nefinancijske imovine 152.518,75 eura (24), obveze za kredite i zajmove 5.791.150,04 eura (26) te odgođeno priznavanje rashoda i prihoda budućih razdoblja 2.213,80 eura (29).

#### Bilješka broj 5 – financijski rezultat (922)

Konsolidirani višak prihoda i primitaka raspoloživ u sljedećem razdoblju iznosi 25.259.484,31 eura.

Dio navedenog konsolidiranog iznosa viška prihoda i primitaka u iznosu od 20.163.151 eura već je planirano za korištenje u Proračunu Grada Rijeke za 2025. godinu.

Pregled strukture viška/manjka i dospjelih obveza po proračunskim korisnicima za 2024. godinu iskazan je u Tablici 2. *Pregled viška/manjka, dospjelih obveza i stanja novčanih sredstava po proračunskim korisnicima,* na kraju ovih Bilješki.

# Izvještaj o prihodima i rashodima, primicima i izdacima

# (Obrazac: PR-RAS)

#### Bilješka broj 6 - prihodi poslovanja (6)

U ovom su konsolidiranom izvještaju, zbog propisane eliminacije unutargrupnih transakcija, prihodi korisnika umanjeni za primljena proračunska sredstva za financiranje redovne djelatnosti (račun 671 =39.806.940,56 eura) i za prijenose između proračunskih korisnika istog proračuna (račun 639 =26.553,86 eura).

Konsolidirani prihodi poslovanja ukupno su ostvareni u iznosu od 185.984.881,02 eura, u kojem ostvarenju Grad participira sa 137.754.229,42 eura ili 74,1% dok prihodi proračunskih korisnika ukupno iznose 48.230.651,60 eura ili 25,9%. Ovi prihodi su, u odnosu na ostvarenje prethodne godine, 13,3% više ostvareni. U Gradu se bilježi povećanje na prihodima od poreza (61), prihodima od pomoći proračunu iz drugih proračuna i izvanproračunskim korisnicima (633) i prihodima od kazni, upravnih mjera i ostalim prihodima (68), dok kod korisnika najveće povećanje nastaje u okviru prihoda od pomoći iz proračuna koji im nije nadležan (636) 23,4% i to kod u ustanova odgoja, obrazovanja i mladih i kod ustanova kulture. Najveći dio sredstava su ostvarile osnovne škole za razne namjene: za rashode za zaposlene, za prehranu učenika i drugo.

#### Bilješka broj 7- rashodi poslovanja (3)

Rashodi poslovanja konsolidirane grupe ostvareni su u iznosu 163.669.394,55 eura. Grad je ostvario 74.559.781,27 eura ili 45,6% ukupnih rashoda, a proračunski korisnici 89.109.613,28 eura ili 54,4%. Ovdje treba napomenuti da su, zbog propisane eliminacije unutargrupnih transakcija, ukupni rashodi umanjeni za izvršene prijenose proračunskim korisnicima (račun 367 =39.806.940,56 eura) i za prijenose između proračunskih korisnika istog proračuna (račun 369 =26.553,86 eura).

U odnosu na ukupno ostvarenje prethodne godine ovi rashodi su više ostvareni za 25,5%. Do povećanja dolazi kod rashoda za zaposlene, materijalnih rashoda (najveće povećanje kod tekućeg i investicijskog održavanja, intelektualnih i osobnih usluga, računalnih i ostalih usluga) i naknada građanima i kućanstvima.

**Rashodi za zaposlene (31)** povećanje u odnosu na prethodnu godinu je32,4% ili apsolutno iskazano, 20.902.901,12 eura.

***U Gradu*** se bilježi porast u izvršenju ove skupine rashoda za zaposlene zbog povećanja osnovice za obračun plaće i ostalih materijalnih prava službenika temeljem Dodatka II. Kolektivnog ugovora za službenike i namještenike u upravnim tijelima Grada Rijeke od 20. ožujka 2024. godine. Osim navedenog, zbog ukidanja računa 193 Kontinuirani rashodi budućih razdoblja temeljem novog Pravilnika o proračunskom računovodstvu i računskom planu, u izvještajnoj godini evidentira se dodatni rashod za plaće za prosinac 2024., što također doprinosi povećanju izvršenja ove stavke rashoda.

***Osnovne škole*:** Nakon što je na snagu od siječnja 2024. godine stupio novi Zakon o plaćama, Vlada je donijela i novu Uredbu o nazivima radnih mjesta, uvjetima za raspored i koeficijentima za obračun plaće u javnim službama („Narodne novine“ broj 22/24) kojom su utvrđeni novi koeficijenti za obračun plaće. Uredba je stupila na snagu s 1.3.2024. godine te su novi koeficijenti primijenjeni na plaći za ožujak, isplata u travnju 2024. godine. Što se tiče osnovice za izračun plaće od 1.4.2023. osnovica za izračun plaće za državne službenike i namještenike iznosila je 902,08 eura bruto te je ista povećana za 5% od 1.10.2023. godine (na plaći za 10/23. isplata u 11/2023.) te je tada iznosila 947,18 eura. Povećanje osnovice od 1.10.2023. imalo je utjecaja na povećanje rashoda za zaposlene u 2024. godini.

U 2024. godini ugovorena je u osnovnim školama i veća božićnica u iznosu od 300,00 eura (prije 232,00 eura), zatim dar za djecu u iznosu od 100,00 eura, uskrsnica 100,00 eura (novougovoreno pravo), regres za godišnji odmor u iznosu od 300,00 eura (prije 232,00 eura).

***Dječji vrtići*:** Grad Rijeka je 27. ožujka 2024. godine sa Sindikatom obrazovanja, medija i kulture Hrvatske i Sindikatom Istre, Kvarnera i Dalmacije sklopio Dodatak I. Kolektivnom ugovoru za zaposlene u Dječjem vrtiću Rijeka, Dječjem vrtiću Sušak i Dječjem vrtiću More. Tada je utvrđena osnovica za obračun plaće u iznosu od 947,18 eura s primjenom na plaći za ožujak 2024. koja se isplatila u travnju 2024. godine (prethodno je osnovica iznosila 902,08 eura koja je bila u primjeni od plaće za mjesec lipanj 2023., a isplaćena u srpnju 2023.). Također je utvrđeno i pravo „osnovnu plaću radnika raspoređenih na radna mjesta s koeficijentom složenosti poslova sukladno članku 44. Ugovora u rasponu od 0,670 i 1,195, čini umnožak koeficijenata složenosti poslova na koje je radnik raspoređen i osnovice za obračun plaće, uvećan za 0,5% za svaku navršenu godinu radnog staža, za prosvjetni dodatak od 13,725% i za privremeni bruto dodatak u iznosu 163,62 eura mjesečno“. Nadalje je 13. studenoga 2024. godine sklopljen novi Kolektivni ugovor za zaposlene u DV Rijeka, DV Sušak i DV More kojim je došlo do usklađivanja materijalnih prava zaposlenika dječjih vrtića, kojima je Grad Rijeka osnivač, s materijalnim pravim zaposlenika osnovnih škola. Kod primjene Uredbe o nazivima radnih mjesta uvjetima za raspored i koeficijentima za obračun plaće u javnim službama, Grad je napravio dodatni iskorak te je, na traženje sindikata, prihvaćeno izjednačavanje koeficijenata za odgojitelje i zdravstvene voditeljice, za višu i visoku stručnu spremu, odnosno primjenjuje se isključivo koeficijent za visoku stručnu spremu (ukinuto prethodno pravo s povećanjem za pojedina radna mjesta od 163,62 eura bruto). Kako, sukladno spomenutoj Uredbi, radnici na pomoćno-tehničkim poslovima imaju najniže koeficijente, Grad je pokazao socijalnu osviještenost te je ovim radnicima, mahom kuhinjskom osoblju i spremačicama, priznao veće koeficijente čime je ponovno učinjen iskorak i postignut nadstandard u odnosu na Uredbu.

***Ustanove kulture*** bilježe rast rashoda za zaposlene zbog povećanja osnovice za obračun plaća i ostalih materijalnih prava zaposlenika kao i evidentiranja dodatnog rashoda plaće za prosinac 2024. godine uslijed spomenutog ukidanja skupine računa 193 – kontinuirani rashodi.

***Centar za pružanje usluga u zajednici Tić*** Rashodi za zaposlene (31) s osnove plaća i pripadajućih doprinosa, te drugih potpora, naknada i nagrada bilježe porast za 67,8% u odnosu na prethodnu godinu i iznose 265.973,30 eura.

Najveće povećanje od 177,7% unutar podskupine bilježi se na plaćama za posebne uvjete rada što uključuje dodatak za neposredan stručni rad s djecom, dodatak za ravnatelja, dodatak za računovodstvene, administrativne poslove sukladno tada važećem članku 78. Pravilnika o radu Centra Tić Rijeka, a prije usklade sa Uredbom o nazivima radnih mjesta, uvjetima za raspored i koeficijentima za obračun plaće u javnim službama.

Povećanje od 72,3% je zabilježeno na ostalim rashodima za zaposlene, a uključuje otpremninu radi odlaska u mirovinu, ostvareni regres, božićnicu, te dar djeci. Rast od 51,1% bilježi se na rashodima za doprinose na plaće. Važno je spomenuti da je knjižen i 13. rashod u godini s osnove plaće za prosinac 2024. godine temeljem druge izmjene i dopune Financijskog plana za 2024. godinu, a zbog ukidanja računa podskupine 193 – kontinuirani rashodi.

***JVP -*** Rashodi za zaposlene (31) s osnove plaća i pripadajućih doprinosa, te drugih potpora, naknada i nagrada utrošeni su više za 36,3% u odnosu na prethodnu godinu. Do povećanja na ovoj stavci rashoda dolazi zbog primjene Uredbe o visini dodataka na osnovni koeficijent za radna mjesta profesionalnih vatrogasaca i primjene novog Pravilnika o proračunskom računovodstvu i računskom planu kojim se ukida evidentiranje kontinuiranih rashoda zbog čega je trošak plaće za prosinac evidentiran u tekuću 2024. godinu. Unutar iste skupine evidentirane su jubilarne nagrade i otpremnine te druge naknade.

***Psihijatrijska bolnica Lopača***- do povećanja rashoda za zaposlene dolazi budući je Bolnici priznat status javne službe te je od 1. travnja 2024. godine u primjeni obračun plaća sukladno Uredbi o nazivima radnih mjesta, uvjetima za raspored i koeficijentima za obračun plaće u javnim službama i Dodatku temeljnom Kolektivnom ugovoru za službenike i zaposlenike u javnim službama.

Proračunski korisnici su prihode ostvarene od pomoći, prihode od imovine, prihode po posebnim propisima i od vlastite djelatnosti utrošili na: rashode za zaposlene 71.591.219,59 eura (31), na materijalne rashode 16.556.673,92 eura (32), na financijske rashode 227.082,06 eura (34), na pomoći inozemnim vladama 15.000,00 eura (36), na naknade građanima i kućanstvima u naravi i novcu 695.728,11 eura (37) te na ostale rashode 23.909,60 eura (38).

#### Bilješka broj 8 - prihodi od prodaje nefinancijske imovine (7)

Prihodi od prodaje nefinancijske imovine ostvareni su u iznosu 5.505.460,65 eura, od čega je 5.490.679,81 eura ostvario Grad, a iznos prihoda u visini od 14.780,84 eura ostvarili su proračunski korisnici. Ovi prihodi odnose se na ostvarene prihode od prodaje zemljišta, od prava građenja, od prodaje stanova, prodaje poslovnih prostora, prihode od prodaje prijevoznih sredstava i prihode od prodaje opreme. Ostvarenje ovih prihoda je 46,6% ili 4.794.939,27 eura manje u odnosu na prethodnu godinu.

Najveće smanjenje se bilježi kod prihoda od prodaje stambenih objekata (7211) i to 78,4% u odnosu na prethodnu godinu. Navedeno smanjenje nastaje iz razloga što je proračunski korisnik APOS u prethodnoj 2023. godini ostvario prihod od prodaje stanova po programu društveno poticane stanogradnje na Martinkovcu u iznosu od 5.825.835,34 eura.

Prihodi od prodaje zemljišta u Gradu bilježe rast od 32,5%. Najznačajniji prihodi u ovoj podskupini ostvareni su po osnovi prodaje građevinskog zemljišta radi izgradnje Kompleksa Žabica s ostvarenim prihodom od 1.830.979,49 eura u ovoj izvještajnoj godini.

#### Bilješka broj 9 - rashodi za nabavu nefinancijske imovine (4)

Rashodi za nabavu nefinancijske imovine ostvareni su u iznosu 15.846.452,73 eura i bilježe pad od 32,3%.

Grad je utrošio 14.146.955,49 eura za nabavu nefinancijske imovine dok su proračunski korisnici utrošili sveukupno 1.699.497,24 eura za nabavu nefinancijske imovine.

Korisnici su najviše ulagali u proizvedenu dugotrajnu imovinu (42) i to u ukupnom iznosu od 1.667.637,68 najvećim dijelom ustanove kulture 860.299,85, zatim ustanove odgoja, obrazovanja i mladih 643.596,50 eura, Javna vatrogasna postrojba Grada Rijeke 108.702,24 eura, Psihijatrijska bolnica Lopača 33.933,59 eura, Centar za pružanje usluga u zajednici Tić Rijeka 12.405,03 eura, APOS 7.111,36 eura i Vijeće bošnjačke nacionalne manjine 1.589,11 eura.

#### Bilješka broj 10 - primici od financijske imovine i zaduživanja (8)

U strukturi primitaka od financijske imovine i zaduživanja u ukupnom iznosu od 842.634,98 eura, Grad participira s ukupno 281.946,09 eura. Korisnik APOS u ovim primicima participira sa 560.688,89 eura, a radi se o povratu zajmova danog Gradu u iznosu od 233.834,52 eura (robni kredit za POS Rujevica I), od povrata zajmova danih kupcima stanova prema programu društveno poticane stanogradnje u iznosu od 326.854,37 eura.

#### Bilješka broj 11 - izdaci za financijsku imovinu i otplate zajmova (5)

Izdaci za financijsku imovinu i otplate zajmova ostvareni su u iznosu 4.983.828,95 eura, od čega se na Grad odnosi 3.604.089,34 eura (u najvećem dijelu radi se o izdacima za otplatu glavnice primljenih kredita 3.544.089,34 eura). Izdaci za financijsku imovinu i otplate zajmova kod korisnika iznose ukupno 1.379.739,61 eura (APOS 560.688,89 eura, Dječji vrtić Rijeka 328.165,52 eura, Dječji vrtić More 245.442,60 eura i Dječji vrtić Sušak 245.442,60 eura).

#### Bilješka broj 12 – Višak prihoda i primitaka raspoloživ u sljedećem razdoblju (X006)

Ukupni konsolidirani višak prihoda i primitaka raspoloživ u sljedećem razdoblju ostvaren je u iznosu 25.259.484,31 eura. Dio navedenog konsolidiranog iznosa viška prihoda i primitaka u iznosu od 20.163.151 eura već je planirano za korištenje u Proračunu Grada Rijeke za 2025. godinu.

U sljedeće razdoblje Grad prenosi višak od 28.571.369,79 eura dok je kod korisnika ostvaren (prebijeno viškovi i manjkovi) ukupan manjak 3.311.885,48 eura koji je iznimno ove izvještajne godine, kod većine korisnika, nastao evidentiranjem 13. mjesečnog rashoda zbog ukidanja podskupine računa 193 -kontinuirani rashodi.

Pregled strukture viška/manjka po proračunskim korisnicima za 2024. godinu iskazan je u Tablici 2. *Pregled viška/manjka, dospjelih obveza i stanja novčanih sredstava po proračunskim korisnicima,* na kraju ovih Bilješki.

#### Bilješka broj 13 - stanje novčanih sredstava na kraju izvještajnog razdoblja (11K)

Novčana sredstva na kraju razdoblja na svim računima iznose 48.876.180,56 eura od čega stanje na jedinstvenom računu riznice Grada i proračunskih korisnika, računu depozita i posebne namjene te blagajni iznosi 47.227.037,28 eura, a stanje na posebnim računima svih korisnika, ukupno 1.649.143,28 eura.

* Izvještaj o promjenama u vrijednosti i obujmu imovine i obveza

(Obrazac: P-VRIO)

#### Bilješka broj 14 – promjene na imovini i obvezama

U obrascu P-VRIO iskazane su promjene u vrijednosti i obujmu imovine i obveza koje nisu rezultat financijskih aktivnosti, odnosno transakcija (nisu posljedica prihoda, rashoda niti novčanog tijeka).

Zbog prijenosa proizvedene dugotrajne imovine Grada na korisnike, u procesu konsolidacije eliminiran je iznos od 37.311,49 eura. Grad je prenio Art kinu kombi vozilo u iznosu od 4.469,83 eura, Domu mladih stan po rješenju Općinskog suda u Rijeci u iznosu od 19.367,71 eura te opremu osnovnim školama i dječjim vrtićima u ukupnom iznosu od 13.473,95 eura.

Promjene u vrijednosti i obujmu imovine (9151) – tijekom 2024. godine vrijednost i obujam imovine povećana je za 19.112.107,94 eura. U Gradu je tijekom izvještajnog razdoblja povećana *vrijednost* imovine za 10.811.043,65 eura dok je *obujam* imovine povećan za 7.513.914,79 eura. Povećanje vrijednosti i obujma imovine kod korisnika iznosi 787.149,50eura.

Vrijednost i obujam imovine je u ovom izvještajnom razdoblju smanjena je za 4.957.464,93 eura od čega u Gradu za 4.829.785,32 eura (smanjenje vrijednosti nefinancijske imovine u iznosu od 304.663,59 eura i vrijednosti financijske imovine 199.635,45 eura te smanjenje u obujmu nefinancijske imovine 2.566.612,05 eura i obujmu financijske imovine 1.758.874,23 eura), kod ustanova odgoja, obrazovanja i mladih za 113.569,41 eura, u JVP-u za 11.251,47 eura i kod vijeća nacionalnih manjina 2.858,73 eura.

Vrijednosti obveza za kredite i zajmove (šifra P034) povećane su za 52.326,75 eura u APOS-u dok su vrijednosti obveza za rashode poslovanja (šifra 031) povećane kod ustanova odgoja, obrazovanja i mladih za 447,82 eura, u vijeću srpske nacionalne manjine za 4,82 eura i u HNK I. pl. Zajca za 13.084,87 eura. Grad bilježi smanjenje u obujmu obveza za rashode poslovanja za 20.672,92 eura zbog otpisa obveza od strane dobavljača.

## Izvještaj o obvezama (Obrazac: OBV)

#### Bilješka broj 15 - stanje obveza

#### Nakon propisane eliminacije međusobnih obveza nastalih između Grada i proračunskih korisnika (na računima 23956 =2.838.008,38 eura i 23958 =227.931,34 eura te na računima 2673 ukupno 2.250.180,38 eura (obveza Grada prema APOS-u 988.043,65 eura i obveza APOS-a prema Gradu 1.262.136,73 eura), konsolidirano stanje obveza na kraju izvještajnog razdoblja (V006) iznosi 70.014.776,38 eura. U odnosu na prethodnu godinu ukupno konsolidirano stanje obveza manje je za 6.051.438,86 eura ili 8%.

#### 

#### Obveze Grada iznose 53.577.942,70 eura ili 76,5%, a proračunskih korisnika 16.436.833,68 eura ili 23,5% ukupnog konsolidiranog stanja obveza.

Stanje dospjelih obveza na kraju izvještajnog razdoblja (V007) iznosi 5.854.566,47 eura (dospjele obveze Grada iznose 4.040.532,70 eura ili 69,02%). U odnosu na prethodnu godinu dospjele obveze smanjene su za 1.364.770,29 eura ili 18,9%. Povećanje dospjelih obveza bilježi se u ustanovama odgoja, obrazovanja i mladih, u JVP i kod mjesnih odbora. Značajno smanjenje dospjelih obveza bilježi se u Gradu, a do njihovog smanjenja u izvještajnom razdoblju dolazi i u ustanovama kulture, Centru za pružanje usluga u zajednici Tić Rijeka i Psihijatrijskoj bolnici Lopača.

Stanje nedospjelih obveza na kraju izvještajnog razdoblja (V009) iznosi 64.160.209,91 eura od čega se na Grad odnosi 49.537.410,00 ili 77,2%. U odnosu na prethodnu godinu nedospjele obveze manje su za 4.686.668,57 eura. Smanjenje nedospjelih obveza bilježi se u Gradu, u ustanovama odgoja, obrazovanja i mladih i Agenciji za društveno poticanu stanogradnju Grada Rijeke.

Tablica 1. Obveze

*u EUR*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Obveze** | Ukupno na 31.12.2023. | Grad Rijeka | APOS | VNM I MO | Centar za pr.usl.u zajednici "Tić" i PB Lopača | JVP | Odgoj, obrazovanje  i mladi | Kultura | Ukupno na 31.12.2024. (od 3 do 9) | 10/2\*100) |
| 1 | 2 | 3 | 4 | 5 | 6 | 7 | 8 | 9 | 10 | 11 |
| Ukupne | 76.066.215,24 | 53.577.942,70 | 3.228.479,32 | 4.663,75 | 1.999.971,38 | 494.890,49 | 8.832.830,95 | 1.875.997,79 | **70.014.776,38** | 92,0 |
| Dospjele | 7.219.336,76 | 4.040.532,70 | - | 2.000,37 | 1.710,99 | 5.381,39 | 1.405.516,87 | 399.424,15 | **5.854.566,47** | 81,1 |
| Nedospjele | 68.846.878,48 | 49.537.410,00 | 3.228.479,32 | 2.663,38 | 1.998.260,39 | 489.509,10 | 7.427.314,08 | 1.476.573,64 | **64.160.209,91** | 93,2 |

Tablica 2. Pregled viška/manjka, dospjelih obveza i stanja novčanih sredstava po proračunskim korisnicima

*u EUR*

|  |  |  |  |  |  |  |
| --- | --- | --- | --- | --- | --- | --- |
| Naziv proračunskog korisnika | Broj kor | Višak/manjak razdoblja | Višak/manjak preneseni | Višak/manjak raspoloživ | Dospjele  obveze | Stanje novčanih sredstava 31.12.2024. |
| Dječji vrtić "Rijeka" | 1 | - 873.948,67 | - 9.256,85 | - 883.205,52 | 10.226,24 | 880,37 |
| Dječji vrtić "Sušak" | 1 | - 198.501,07 | 93.099,53 | - 105.401,54 | 317.943,54 | - |
| Dječji vrtić "More" | 1 | - 274.288,11 | 204.932,37 | - 69.355,74 | 409.944,82 | - |
| **UKUPNO DJEČJI VRTIĆI** | **3** | **- 1.346.737,85** | **288.775,05** | **- 1.057.962,80** | **738.114,60** | **880,37** |
| Dom mladih | 1 | 138.667,25 | 99.357,50 | 238.024,75 | 2.140,50 | 9.993,43 |
| OŠ-SE Belvedere | 1 | - 2,66 | - 11.865,27 | - 11.867,93 | 149,31 | 499,84 |
| OŠ Brajda | 1 | - 42.865,62 | 7.387,83 | - 35.477,79 | 16.181,69 | - |
| OŠ Centar | 1 | - 30.747,71 | 7.833,80 | - 22.913,91 | 85.471,31 | 813,18 |
| OŠ-SE Dolac | 1 | - 29.313,37 | - 1.070,88 | - 30.384,25 | - | 4,43 |
| OŠ Eugen Kumičić | 1 | - 27.812,43 | - 4.973,07 | - 32.785,50 | 12.918,22 | 43,85 |
| OŠ Fran Franković | 1 | - 9.537,74 | 11.116,73 | 1.578,99 | - | - |
| OŠ-SE Gelsi | 1 | - 25.815,19 | 67.801,66 | 41.986,47 | 91.306,07 | 102,71 |
| OŠ Gornja Vežica | 1 | - 37.615,74 | 6.778,64 | - 30.837,10 | 356,21 | - |
| OŠ Ivana Zajca | 1 | - 17.792,80 | - 3.684,44 | - 21.477,24 | 778,48 | 677,09 |
| OŠ Kantrida | 1 | - 28.074,14 | - 3.414,48 | - 31.488,62 | 23.700,18 | 961,65 |
| OŠ Kozala | 1 | - 191,65 | - 5.889,24 | - 6.080,89 | 111.858,99 | 3.290,42 |
| OŠ Nikola Tesla | 1 | - 42.386,97 | - 7.593,53 | - 49.980,50 | 11.842,33 | 838,51 |
| OŠ Pećine | 1 | - 7.605,44 | 7.234,55 | - 370,89 | - | - |
| OŠ Pehlin | 1 | - 22.987,96 | 8.291,38 | - 14.696,58 | 20.542,24 | 687,91 |
| OŠ Podmurvice | 1 | - 45.590,11 | 16.590,33 | - 28.999,78 | - | 61,10 |
| OŠ-SE San Nicolo | 1 | - 5.669,66 | 1.697,22 | - 3.972,44 | 2.604,56 | - |
| OŠ Srdoči | 1 | - 36.303,63 | 9.260,79 | - 27.042,84 | 21.567,13 | 484,90 |
| OŠ Škurinje | 1 | - 16.734,12 | - 9.787,96 | - 26.522,08 | 1.306,64 | 1.090,76 |
| OŠ Trsat | 1 | - 15.857,92 | - 4.062,29 | - 19.920,21 | 5.223,09 | - |
| OŠ Turnić | 1 | - 10.374,92 | - 20.608,92 | - 30.983,84 | 27.059,85 | 1.672,62 |
| OŠ Vežica | 1 | 11.072,92 | - 34.761,53 | - 23.688,61 | 49.941,63 | 3.120,19 |
| OŠ Vladimir Gortan | 1 | 9.069,26 | - 14.581,99 | - 5.512,73 | 217,41 | - |
| OŠ Zamet | 1 | - 63.145,04 | - 19.003,30 | - 82.148,34 | 53.838,53 | 455,88 |
| Centar za odgoj I obrazovanje | 1 | - 269.339,45 | 236.273,22 | - 33.066,23 | - | - |
| Centar za autizam | 1 | 5.958,52 | 9.869,61 | 15.828,13 | 128.397,90 | - |
| **Ukupno 24 OŠ, Dom mladih i Centar za autizam** | **26** | **- 620.996,32** | **348.196,36** | **- 272.799,96** | **667.402,27** | **24.798,47** |
| **UKUPNO ODGOJ, OBRAZOVANJE I MLADI** | **29** | **- 1.967.734,17** | **636.971,41** | **- 1.330.762,76** | **1.405.516,87** | **25.678,84** |
| Naziv proračunskog korisnika | Broj kor | Višak/manjak razdoblja | Višak/manjak preneseni | Višak/manjak raspoloživ | Dospjele obveze | Stanje novčanih sredstava 31.12.2024. |
| Centar za pružanje usluga u zajednici Tić Rijeka | 1 | - 30.038,23 | 12.219,66 | - 17.818,57 | 1.710,99 | - |
| Psihijatrijska bolnica Lopača | 1 | 23.696,63 | - 755.713,58 | - 732.016,95 | - | 1.381.096,22 |
| Javna vatrogasna postrojba Grada Rijeke | 1 | - 658.771,68 | 340.442,58 | - 318.329,10 | 5.381,39 | - |
| **UKUPNO ZDRAVSTVO, SOCIJALNA ZAŠTITA I UNAPREĐENJE KVALITETE ŽIVOTA** | **3** | **- 665.113,28** | **- 403.051,34** | **- 1.068.164,62** | **7.092,38** | **1.381.096,22** |
| Gradska knjižnica Rijeka | 1 | - 77.134,50 | 93.219,00 | 16.084,50 | 17.303,45 | 2.358,53 |
| Muzej grada Rijeke | 1 | - 42.828,55 | 14.143,93 | - 28.684,62 | - | 364,20 |
| Muzej moderne i suvremene umjetnosti | 1 | 5.822,56 | 331,90 | 6.154,46 | 5.395,99 | 103,85 |
| HNK Ivana pl. Zajca | 1 | - 712.708,91 | - 368.789,70 | - 1.081.498,61 | 368.036,26 | 3.732,13 |
| Gradsko kazalište lutaka | 1 | - 88.314,23 | 65.019,80 | - 23.294,43 | 2.901,53 | 200,00 |
| Art-kino | 1 | - 65.609,65 | 53.441,60 | - 12.168,05 | 5.538,03 | 291,00 |
| Hrvatski kulturni dom na Sušaku | 1 | 56.535,00 | - 40.275,04 | 16.259,96 | 248,89 | - |
| **UKUPNO USTANOVE KULTURE** | **7** | **- 924.238,28** | **- 182.908,51** | **- 1.107.146,79** | **399.424,15** | **7.049,71** |
| Mjesni odbori | 34 | - 1.292,68 | 1.865,30 | 572,62 | 2.000,37 | - |
| 8 vijeća NM i 1 predstavnica vijeća nacionalnih manjina | 9 | 181,37 | 12.292,53 | 12.473,90 | - | 3.143,67 |
| Agencija za društveno poticanu stanogradnju Grada Rijeke | 1 | - 12.319,09 | 193.461,26 | 181.142,17 | - | 232.174,84 |
| **UKUPNO KORISNICI** | **83** | **- 3.570.516,13** | **258.630,65** | **- 3.311.885,48** | **1.814.033,77** | **1.649.143,28** |
| **GRAD RIJEKA** | | **11.403.816,55** | **17.167.553,24** | **28.571.369,79** | **4.040.532,70** | **47.227.037,28** |
| **SVEUKUPNO GRAD S KORISNICIMA** | | **7.833.300,42** | **17.426.183,89** | **25.259.484,31** | **5.854.566,47** | **48.876.180,56** |

*Podaci: Konsolidirani financijski izvještaj Grada Rijeke za 2024. godinu*

Rijeka, 26. veljače 2025.

Bilješke sastavile:

Vanda Sesar i

Loredana Balen **Gradonačelnik**

**M.P. Marko Filipović**